**סא"ל מיל. אמנון סלעי ז"ל- אבי ה"דבור"**

**גדי שכטר**, יולי 2014

הרבה אגדות לא נכונות כגון "הדבור שירת בוויאטנם", אודות תולדות **הדבור** מסתובבות בחוגים שונים. האמת היא **שהדבור** ובמידת מה **הדבורה**, כלי הלחמה העיקרי של חיל הים במשימות הבט"ש (ביטחון שוטף) לאבטחת גבול הימי הקרוב[[1]](#footnote-1) של מדינת ישראל- הם יציר מוחו, המקצוענות וחוסר הסכמתו למוצר פחות ממושלם, של לא אחר מאשר **סא"ל (מיל) אמנון סלעי ז"ל**.

**אמנון סלעי (סוסליק**) נולד ב25 באוקטובר 1929 בתל אביב. מילדותו אהב את הים ובגיל 13 כבר יצא להפלגות ארוכות בסירות חתירה ומפרש מהירקון אל מרחבי הים התיכון. בגיל 18 הצטרף לפל"ים.

בן 19 שירת כימאי בצוות הראשון שהשתלט על **אח"י "סער**", אחת מסירות המשמר הראשונות מדגם HDML ביום ש"נלקחו" מהבריטים לפני שעזבו את הארץ. ביולי 1948 נשלח לקורס חובלים הראשון של חיל הים (מחזור א') שנערך ביפו. משם חזר ושירת כקצין נשק על **אח"י "השומר"-** אונית המעפילים "**וודג'ווד**" שגויסה מתוך "**צי הצללים**" להיות אונית קרב, מהראשונות של חיל הים הצעיר.

בהמשך נענה לקריאתו של דוד בן גוריון שרצה להקים בסיס הנדסי מקצועי לחיל הים ויצא ללימודי הנדסת מכונות בטכניון. אחרי שנתיים עבר ללימודי הנדסה ימית בארה"ב, וחזר לחיל הים כמהנדס אוניות ואדריכל ימי.

בעת שירותו במחלקת ציוד בחיל הים עסק בין השאר בתיכנון **נחתות ה-60 מטר**, שנבנו במספנות ישראל, היסב באפריקה מעבורת רכב גדולה- לאונית נחיתה לטנקים- **אח"י בת שבע**, ותיכנן את **הדבור**. ב1975 בשירות המילואים שלו, ביצע בדיקת היתכנות ל"**דבורה**", ספינת בטחון שוטף מתוצרת **רמתא**.

בהמשך, עבר לעבוד **במינהל שיווק ים** של התע"א ועסק בצד השינויים הנדרשים במבני אוניות של לקוחות שונים שרכשו מערכות לחימה (טילי גבריאל, מכ"מים וכו') מתוצרת מפעלי התע"א. שם נפגשנו, ועבדנו יחד על מספר פרויקטים. לאחר פרישתו מהתע"א, ב1994 נראה מדי פעם לוקח חלק בכנסים של חיל הים ועמותת חיל הים.

לקראת הכנת כתבה גדולה אודות תולדות הדבור והדבורה סיכמתי עימו שנפגש ונחליף מידע,

פיספסתי,התמהמתי יותר מדי. ב10 ביולי 2014, קהל גדול של חברים ליוו אותו בדרכו האחרונה.

יהא זיכרו ברוך

גדי שכטר, סא"ל (מיל)

1. בטווחים הרחוקים יותר, בעומק הים, פועלות ספינות הטילים הצוללות של חיל הים [↑](#footnote-ref-1)